Mierna, Anna, poslankyňa NR SR (2022-02-15):
Vážený pán predseda, vážená pani ministerka, kolegyne, kolegovia, predložená reforma súdnictva si kladie za cieľ zvýšenie dôvery občanov k spravodlivosti na Slovensku. Myslím si, že neexistuje žiadny člen tohto parlamentu alebo vlády, ktorý by nepovažoval klesajúcu dôveru justície za vážny problém. Dokonca si dovolím povedať, že viera v spravodlivé rozhodnutia súdov je základným pilierom tejto vlády a v dôveru, ktorú sme vo voľbách dostali. Napriek tomu nemôžem podporiť predložený návrh súdnej mapy, a to z viacerých dôvodov. Návrh zákona si v dôvodovej správe kladie za cieľ zvýšiť dôveru v spravodlivé Slovensko piatimi prvkami. Prvým takýmto prvkom je primeraná dostupnosť. Priznám sa, že nerozumiem, ako chceme dosiahnuť primeranú dostupnosť súdov, ak sa chystáme viaceré z nich zrušiť alebo z nich urobiť pracoviská. Kde je logika primeranej dostupnosti, ak súdne budovy, ktoré sú častokrát pýchami každého okresného mesta, ostanú naďalej súdmi, ale ľudia budú na pojednávania cestovať desiatky kilometrov? Alebo, naopak, aký zmysel má udržiavať súdne budovy, ak sa sudcovia a súdni pracovníci budú presúvať z okresu do okresu. Priznám sa, že toto nepovažujem za hospodárne, ani za riešenie, ktoré zvýši akúkoľvek dôveru v súdy na Slovensku. Zároveň by som rada dala do pozornosti dáta Rady Európy, ktoré jednoznačne hovoria o tom, že naša krajina sa vymyká Európskemu priemeru v počte prvoinštančných súdov na stotisíc obyvateľov. Kým u nás máme v priemere 1,2, v susednom Maďarsku ich majú v priemere 1,4. Rovnako nerozumiem spôsobu presadzovania jednotlivých bodov tejto reformy. Napríklad náš súd v Skalici mal byť pôvodne nahradený súdom v Senici. To je pre cestovanie sudcov neefektívne, hoci efektivitu si tento návrh kladie ako jeden z hlavných pilierov svojej opodstatnenosti. Ďalším bodom, na ktorý sa odvoláva dôvodová správa, je vyššia transparentnosť. Toto je však ďalší bod, ktorému nerozumiem. Ak zavedieme túto novú sústavu súdov, ktorá zavádza nezmyselné cestovanie z okresu do okresu, akým spôsobom pomôžeme k zvýšeniu transparentnosti? Transparentnosť súdnych procesov by mala byť pre občanov ľahko pochopiteľná a jasná, čo táto reforma robí presne naopak. Súdy sa občanom vzďaľujú a procesy sú zložitejšie na pochopenie bežnými občanmi. Problém so súdnou mapou mám osobne aj ako primátorka mesta Skalica. Súd v Skalici bol v roku v 2016 najviac vyťažený súd na Slovensku. Zároveň to bol v tomto roku súd s najväčším počtom rozhodnutí na jedného sudcu. Od roku 2016 sa náš súd stále drží v prvej desiatke najviac aktívnych súdov na Slovensku. Nevidím preto dôvod na to, aby sa rušila inštitúcia, ktorá zjavne funguje a má pre svoj región dôležitý význam. Súd v Skalici je od roku 1891, čím tvorí jeden z hlavných privilégií kráľovského mesta. Pani ministerka tvrdí, že súdna reforma má docieliť menšiu mieru korupcie. Priznám sa, že ani ja, ani predsedníčka súdu v Skalici sme sa doposiaľ nestretli so žiadnym korupčným podnetom. Ak teda chceme docieliť menšiu mieru korupcie, mali by sme pracovať s reálnymi dátami o výskyte tohto problému na konkrétny inštitúciách. Na záver chcem povedať, že si zámer pani ministerky a jej členov tímu veľmi vážim. Súdnictvo je dôležitým pilierom našej spoločnosti a jeho dôvera patrí k najnižším v Európe. Bola by som však radšej, ak by sa súdna reforma robila na základe reálnych čísiel a podložená konkrétnymi dôvodmi. Menej nevysvetliteľných zmien, ktoré majú politický podtext, by reforme určite dalo väčšiu mieru dôvery. Ďakujem pekne.